Skoon oudit vir handel en nywerheidRob Davies, minister van handel en nywerheid Foto: Departement van handel en nywerheid Die departement van handel en nywerheid het ŉ skoon oudit van die ouditeur-generaal ontvang vir sy 2014/15- finansiële jaar. Minister Rob Davies het tydens ŉ funksie van die OG in Pretoria gesê die departement sal poog om dié status vol te hou. Die skoon oudit beteken dat die departement se finansiële state vir 2014/15 geen materiële wanvoorstellings bevat het nie en die departement het aan wetgewing voldoen. Davies het gesê die departement het ŉ kultuur van “voortgesette verbetering” geskep en bykomende prosesse sal ingestel word om seker te maak die departement bly ŉ wêreldgehalte organisasie. “Ons weet ons sal selfs nog harder moet werk om ŉ skoon oudit te behou,” het hy gesê. “Dit sal ŉ toegewyde spanpoging op alle vlakke wees.” Entiteite van die departement wat ook ŉ skoon oudit ontvang het, sluit die Nasionale Verbruikerstribunaal, die Nasionale Kredietreguleerder, die Nasionale Bemagtigingsfonds, die Nasionale Metrologiese Instituut van Suid-Afrika, die Uitvoerkredietversekeringskorporasie van Suid-Afrika en die SA Buro van Standaarde in. Davies het Lionel October, die direkteur-generaal van die departement van handel en nywerheid, gelukgewens met sy strategiese rigtinggewing en leiding.